KOMISJONI OTSUS,

27. september 2000,

millega muudetakse otsust 94/360/EÜ teatavate kolmandatest riikidest imporditavate toodete partiide füüsilise kontrolli sageduse vähendamise kohta vastavalt nõukogu direktiivile 90/675/EMÜ

(teatavaks tehtud numbri K(2000) 2735 all)

(EMPs kohaldatav tekst)

(2000/583/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted,1 eriti selle artiklit 10,

ning arvestades järgmist:

(1) Direktiiviga 97/78/EÜ tühistati ja asendati nõukogu direktiiv 90/675/EMÜ,2 mille alusel oli koostatud komisjoni otsus 94/360/EÜ teatavate kolmandatest riikidest imporditavate toodete partiide füüsilise kontrolli sageduse vähendamise kohta.3

(2) Pärast kasvu stimuleerivate ksenobiootiliste hormoonide jälgede avastamist Ameerika Ühendriikidest imporditud lihast, allutati komisjoni otsusega 1999/302/EÜ4 kogu kõnealusest riigist imporditav värske veiseliha ja -rups, välja arvatud piisoniliha ja -rups, tugevdatud kontrollisüsteemile.

(3) Pärast kõnealuse jäägi avastamist tugevdasid Ameerika Ühendriikide ametiasutused 1999. aasta juunis hormoonivaba karja programmi, kuid kõnealuse programmiga seotud jätkuvate probleemide tõttu, mille komisjoni Veterinaar- ja Toiduamet tuvastas Ameerika Ühendriikides teostatud kontrollkäigu ajal, peatati hormoonivaba karja programm 1999. aasta juulis ning käivitati täiendatult uuesti 1999. aasta septembris hormoonideta kasvatatud karja programmi nime all.

(4) Mitte ühegi otsusega 1999/302/EÜ kehtestatud täiendava kontrolli tulemus ei ole vahepealse aja jooksul olnud positiivne ja peale selle ei ole mitte ükski Euroopa Ühenduse täiendava analüüsiprogrammi raames teostatud analüüs andnud positiivseid tulemusi.

(5) Praegu on asjakohane lõpetada 1999. aastal jõustatud täiendavate kaitsemeetmete kohaldamine ja vähendada Ameerika Ühendriikidest imporditava värske liha suhtes kohaldatavate kontrollide sagedust kõikide partiide kontrollimise asemel üksnes 20 protsendile partiidest, mis on samaväärne otsuses 94/360/EÜ sätestatud kogu kolmandatest riikidest imporditava värske liha suhtes teostatavate füüsiliste kontrollide tavapärase sagedusega.

(6) On tähtis selgitada, et kõiki Ameerika Ühendriikidest imporditavaid värske liha partiisid, mis läbivad füüsilise kontrolli, tuleb endiselt analüüsida laboratoorselt vastavate hormoonijääkide suhtes.

(7) Käesolev otsus on esimene samm selles suunas, et järk-järgult lõpetada iga füüsiliseks kontrolliks valitud partii analüüsimine hormoonide suhtes, ning see otsus vaadatakse üle edasiste analüüsitulemuste põhjal.

(8) Käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

Otsust 94/360/EÜ muudetakse järgmiselt.

1. Artikli 1a lõike 1 esimene taane jäetakse välja ja asendatakse järgmisega:

"füüsiliste kontrollide sagedus on 20 %,".

2. Artikli 1a lõike 1 teine taane jäetakse välja ja asendatakse järgmisega:

" igast analüüsitavast partiist võetakse kaks ametlikku proovi, mida seejärel analüüsitakse iga ksenobiootilise hormooni - melengöstroolatsetaadi, trenbolooni, zeranooli ja stilbeenide, sealhulgas dietüülstilböstrooli - jääkide suhtes, samuti looduslike hormoonide 17-beeta-östradiooli, progesterooni ja testosterooni jääkide tavatult suure sisalduse suhtes,".

3. Artikli 1a lõige 2 jäetakse välja.

Artikkel 2

Käesolev otsus on adresseeritud liikmesriikidele.

Brüssel, 27. september 2000

Komisjoni nimel

komisjoni liige

David BYRNE

1 EÜT L 24, 30.1.1998, lk 9.

2 EÜT L 373, 31.12.1990, lk 1.

3 EÜT L 158, 25.6.1994, lk 41.

4 EÜT L 117, 5.5.1999, lk 58.